Správa Komisie Európskemu parlamentu a Rade - Druhá správa o výsledkoch pilotných štúdií uvedených v článku 4 ods. 3 a v článku 5 ods. 1 nariadenia Európskeho parlamentu a Rady (ES) č. 2150/2002 z 25. novembra 2002 o štatistike o odpadoch /* KOM/2008/0501 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 1.8.2008 KOM(2008) 501 v konečnom znení SPRÁVA KOMISIE EURÓPSKEMU PARLAMENTU A RADE Druhá správa o výsledkoch pilotných štúdií uvedených v článku 4 ods. 3 a v článku 5 ods. 1 nariadenia Európskeho parlamentu a Rady (ES) č. 2150/2002 z 25. novembra 2002 o štatistike o odpadoch (predložený Komisiou) 1. ÚVOD Nariadenie Európskeho parlamentu a Rady (ES) č. 2150/2002 z 25. novembra 2002 o štatistike o odpadoch[1] (ďalej len „nariadenie o štatistike o odpadoch“) nadobudlo účinnosť 29. decembra 2002. Týmto nariadením sa stanovuje rámec pre vypracovávanie štatistiky Spoločenstva o vzniku, zhodnocovaní a zneškodňovaní odpadov. Nariadenie bolo vypracované po dôkladnom zvážení zložitosti a náročnosti vypracovania štatistiky o odpadoch. Už počas prípravy tohto nariadenia Radou a Európskym parlamentom sa dohodlo, že na objasnenie niektorých základných otázok týkajúcich sa nových oblastí štatistiky o odpadoch bude potrebný určitý počet pilotných štúdií. Týmito oblasťami sú štatistika o odpadoch, ktoré vznikli v „poľnohospodárstve, poľovníctve, lesnom hospodárstve a rybolove“ (článok 4 ods. 3), a štatistika o „dovoze a vývoze odpadov“ (článok 5 ods. 1), v prípade ktorej sa podľa nariadenia Európskeho parlamentu a Rady (ES) č. 1013/2006 zo 14. júna 2006 o preprave odpadu (ďalej len „nariadenie o preprave odpadu“)[2] nezbierajú žiadne údaje. V článku 8 ods. 3 nariadenia o štatistike o odpadoch sa stanovuje, že „ Komisia do dvoch rokov od nadobudnutia účinnosti tohto nariadenia predloží Európskemu parlamentu a Rade správu o pokroku dosiahnutom pri pilotných štúdiách, ktoré sú uvedené v článku 4 ods. 3 a článku 5 ods. 1.“ Takáto správa informujúca Radu a Európsky parlament o pokroku dosiahnutom v programe pilotných štúdií bola vypracovaná začiatkom roka 2005[3] . V tomto štádiu nebol tento program ešte ukončený. V dôsledku obmedzení v oblasti ľudských zdrojov na úrovni Spoločenstva a členských štátov bolo na riadne vykonanie pilotných štúdií treba viac času. Správa o dosiahnutom pokroku z roku 2005 preto obsahovala iba predbežné výsledky a oznámila sa v nej ďalšia výzva na predloženie návrhov, ako aj záverečná správa s odporúčaniami týkajúcimi sa ďalších vykonávacích opatrení založených na výsledkoch týchto štúdií. 2. PROGRAM PILOTNÝCH šTÚDIÍ Komisia vypracovala program pilotných štúdií, ktoré sa majú vykonať v členských štátoch a kandidátskych krajinách. Na pomoc pri uskutočňovaní týchto štúdií sa krajinám poskytla finančná podpora. Napriek ťažkostiam a časovým sklzom pri zavádzaní programu Komisia verí, že program prinesie každému členskému štátu a Komisii dlhodobé pozitívne výsledky. Tri obmedzené výzvy na predloženie návrhov boli zaslané úradným listom, prvá výzva v máji 2003, druhá v októbri 2003 a posledná výzva na predloženie návrhov v máji 2005. Tieto výzvy boli určené Európskemu štatistickému systému (EŠS), národným štatistickým úradom pristupujúcich krajín a Európskeho hospodárskeho priestoru (EHP). Všetky pilotné štúdie sa dokončili do polovice roka 2007 a záverečné správy sú k dispozícii na tejto internetovej stránke: http://circa.europa.eu/Public/irc/dsis/pip/library?l=/wastesstatisticssregulat/pilotsstudies 2.1. Rámec pilotných štúdií 2.1.1. Štatistika o dovoze a vývoze odpadov V článku 1 ods. 3 nariadenia o štatistike o odpadoch sa vymedzujú oblasti, ktoré má zahŕňať štatistika o odpadoch, vrátane „c) po pilotných štúdiách podľa článku 5: dovoz a vývoz odpadov, o ktorých sa nezbierajú žiadne údaje podľa nariadenia Rady (EHS) č. 259/93 z 1. februára 1993 o kontrole a riadení pohybu zásielok odpadov[4]…“ . V článku 5 ods. 1 nariadenia o štatistike o odpadoch sa stanovuje, že „... Komisia vypracuje program pilotných štúdií o dovoze a vývoze odpadov, ktoré majú vykonať členské štáty...“. Na základe záverov pilotných štúdií má Komisia informovať Európsky parlament a Radu o možnostiach zostavovania štatistiky o dovoze a vývoze odpadov. Jednou z hlavných otázok, ktorá by sa mala pilotnými štúdiami o dovoze a vývoze odpadov zodpovedať, je miera, do akej má byť štatistika podrobná. Táto otázka súvisí s druhou otázkou, ako zbierať údaje o dovoze a vývoze odpadov, ktoré nie sú nebezpečné. Napriek tomu, že tento odpad uvedený v tzv. „zelenom“ zozname je zahrnutý do nariadenia o preprave odpadu, nevzťahuje sa naň oznamovacia povinnosť stanovená v uvedenom nariadení. Na programe pilotných štúdií o dovoze a vývoze odpadov sa zúčastnilo celkom 11 krajín, 3 z nich boli „nové“ členské štáty. Väčšinu inštitúcií, ktoré pilotné štúdie uskutočňovali, tvorili národné štatistické úrady, ale do programu sa zapojili aj inštitúcie pôsobiace v oblasti životného prostredia (ministerstvá životného prostredia alebo vnútroštátne agentúry životného prostredia). 2.1.2. Štatistika o odpadoch z poľnohospodárstva, poľovníctva, lesného hospodárstva a rybolovu Vo väčšine krajín neexistovala metodika pre štatistiku o odpadoch, ktoré pochádzajú z hospodárskych sektorov poľnohospodárstva, poľovníctva, lesného hospodárstva (NACE A) a rybolovu (NACE B). V článku 4 ods. 3 nariadenia o štatistike o odpadoch sa stanovuje program pilotných štúdií o odpadoch z týchto ekonomických činností, ktorého cieľom je vypracovať metodiku pre pravidelný zber údajov. Ťažkosti vznikajúce v tejto oblasti vyplývajú z toho, že nie je celkom jasné, na ktoré z mnohých odpadových látok sa vzťahuje oznamovacia povinnosť a na ktoré nie. Počas fázy vykonávania bude potrebné prijať jasné rozhodnutia a dohodnúť na identifikácii týchto odpadov. Štatistická populácia v rámci týchto ekonomických činností je navyše veľká a pozostáva z mnohých malých fariem, ktorým často chýbajú osobitné znalosti a ktoré si nie vždy vedú záznamy o odpadoch. Systémy zberu údajov je potrebné dobre rozpracovať a organizovať tak, aby zohľadňovali túto osobitnú ekonomickú štruktúru. Koncom roka 2003, začiatkom roka 2004 a koncom roka 2005 sa v rámci 20 projektov začali prešetrovať spôsoby nakladania s odpadmi a príslušné možnosti zberu údajov. Väčšina zúčastnených krajín patrí medzi „staré“ členské štáty, 8 štúdií sa uskutočňuje v „nových“ členských štátoch. Inštitúciami, ktoré sa zúčastnili na pilotných štúdiách, boli národné štatistické úrady a inštitúcie pôsobiace v oblasti životného prostredia (ministerstvo životného prostredia alebo agentúra životného prostredia). 2.2. Výsledky Na účely tejto správy sa pilotné štúdie posudzovali vzhľadom na potrebu ďalších opatrení na zostavovanie pravidelnej štatistiky a na dôsledky vyplývajúce pre Komisiu v súvislosti s vytvorením právneho rámca týchto opatrení. 2.2.1. Štatistika o dovoze a vývoze odpadov Relevantnosť Podľa nariadenia o štatistike o odpadoch je pravidelná štatistika Spoločenstva o odpadoch potrebná na monitorovanie vykonávania politiky v oblasti odpadov, najmä dodržiavania zásad maximalizácie zhodnocovania a bezpečného zneškodňovania odpadov. To znamená, že na úrovni Spoločenstva by malo byť možné vytvoriť väzbu medzi množstvom vzniknutého odpadu a množstvom zhodnoteného a zneškodneného odpadu. Súčasná štruktúra nariadenia neumožňuje sledovať toky odpadov od procesu vzniku po ich zhodnotenie a zneškodnenie. Takéto informácie možno získať iba vtedy, ak sa zbierajú aj údaje o dovoze a vývoze odpadov. Členské štáty, ktoré nemajú recyklačnú kapacitu na určitý druh odpadu, nebudú schopné monitorovať, do akej miery sa recykluje odpad, ktorý vznikol v ich krajine, pokiaľ sa nevie, koľko tohto odpadu sa vyváža na účely recyklácie. Členské štáty, ktoré dovážajú veľké množstvá určitých druhov odpadov, by už viac nedokázali monitorovať pokrok dosiahnutý v nakladaní s odpadom, ktorý vznikol v ich vlastnej krajine, pokiaľ nevedia, koľko odpadu sa doviezlo. V pilotných štúdiách bola zdôraznená potreba štatistiky o dovoze a vývoze odpadov, na ktoré sa nevzťahujú iné oznamovacie povinnosti. Štúdie sa preto zamerali na to, ako zostavovať túto štatistiku. Výsledky Prevažná väčšina krajín považovala štatistiku o zahraničnom obchode za najvhodnejší zdroj údajov pre vypracovanie štatistiky o vývoze a dovoze odpadov. Hlavná výhoda použitia dostupnej štatistiky založenej na spoločných parametroch a harmonizovanej nomenklatúre používanej všetkými členskými štátmi je však spochybnená tým, že členské štáty uplatňujú na zníženie administratívnej záťaže pre podnikanie rozdielne prahové hodnoty, vyjadrené peňažnou hodnotou. To znamená, že údaje sa nedajú úplne porovnať, čo môže viesť k podceneniu množstva odpadov, s ktorými sa obchoduje. Príslušné nomenklatúry pre štatistiku zahraničného obchodu (Kombinovaná nomenklatúra – KN) a odpady (Európska klasifikácia odpadov pre štatistiky – EWC-Stat) nie sú okrem toho porovnateľné pre všetky toky odpadov. Kombinovaná nomenklatúra ako klasifikácia zameraná na tovar neposkytuje jednotnú definíciu odpadových materiálov. „Odpad“ a „šrot“ sú vymedzené určitým počtom kódov. V niektorých z týchto kódov sa jasne odlišuje odpad od výrobkov, v iných sa kombinujú odpad a šrot s inými výrobkami. Napríklad, v niektorých kódoch KN sú odpady a výrobky zahrnuté pod rovnaký kód. Pri hodnotení dostupných údajov o štatistike zahraničného obchodu sa okrem toho zistilo, že na 86 zo 104 kódov súvisiacich s odpadmi sa vzťahujú pravidlá o dôvernosti údajov. Štatistika o dovoze a vývoze odpadov sa musí zostavovať iba v súvislosti s odpadmi, na ktoré sa nevzťahuje nariadenie (ES) č. 1013/2006 o preprave odpadu. To vedie k ďalšej metodickej komplikácii pri používaní štatistiky zahraničného obchodu, pretože niektoré kódy obsahujú odpady, na ktoré sa čiastočne alebo úplne vzťahuje oznamovacia povinnosť stanovená v nariadení o preprave odpadu. V tabuľke je uvedený prehľad o vhodnosti štatistiky zahraničného obchodu pre štatistiku o dovoze a vývoze odpadov: Tabuľka 1: Prehľad pokrytia kategórií štatistiky o odpadoch štatistikou zahraničného obchodu (ŠZO) a nariadením o preprave odpadu (NPO). EWCSTAT | Počet kódov KN | Poznámky | Kód | Opis | Nebez. / ostatný | 1.1 | Použité rozpúšťadlá | N | 2 | Vzťahuje sa na ne NPO. | 1.2 | Odpady obsahujúce kyseliny, zásady alebo soli | O/N | 1 | Čiastočne sa na ne vzťahuje ŠZO (O). Vzťahuje sa na ne NPO (N). | 1.3 | Použité oleje | N | 1 | Vzťahuje sa na ne NPO. | 1.4 | Použité chemické katalyzátory | O/N | - | Vzťahuje sa na ne NPO (N). | 2 | Odpady z chemických prípravkov | O/N | 5 | Čiastočne sa na ne vzťahuje ŠZO (O). Vzťahuje sa na ne NPO (N). | 3.1 | Chemické usadeniny a zvyšky | O/N | 4 | Vzťahuje sa na ne NPO (O a N). | 3.2 | Kaly z priemyselných odpadových vôd | O/N | 1 | Vzťahuje sa na ne NPO (O a N). | 05 | Odpady zo zdravotnej a veterinárnej starostlivosti a biologické odpady | O/N | 1 | Vzťahuje sa na ne NPO (O a N). | 06 | Kovové odpady | O/N | 51 | Dobrá miera pokrytia ŠZO (O). Vzťahuje sa na ne NPO (N). | 7.1 | Sklenený odpad | O/N | 3 | Dobrá miera pokrytia ŠZO (O). Vzťahuje sa na ne NPO (N). | 7.2 | Odpady z papiera a lepenky | O | 6 | Dobrá miera pokrytia ŠZO. | 7.3 | Odpady z gumy | O | 5 | Väčšina kódov KN obsahuje odpady a výrobky. | 7.4 | Odpad z plastov | O | 9 | Dobrá miera pokrytia ŠZO. | 7.5 | Odpad z dreva | O/N | 3 | Čiastočne sa na ne vzťahuje ŠZO (O). Čiastočne sa na ne vzťahuje NPO (N). | 7.6 | Textilný odpad | O | 24 | Dobrá miera pokrytia ŠZO. | 7.7 | Odpady obsahujúce PCB | N | 1 | Vzťahuje sa na ne NPO. | 8 | Vyradené zariadenia | O/N | 2 | Čiastočne sa na ne vzťahuje ŠZO (O). Vzťahuje sa na ne NPO (N). | 8.1 | Vyradené vozidlá | O/N | 1 | Čiastočne sa na ne vzťahuje ŠZO (O). Vzťahuje sa na ne NPO (N). | 8.41 | Odpady z batérií a akumulátorov | O/N | 5 | Čiastočne sa na ne vzťahuje ŠZO (O). Vzťahuje sa na ne NPO (N). | 09 | Živočíšne a rastlinné odpady (okrem 9.11 a 9.3) | O | 46 | Väčšina kódov KN obsahuje odpady a výrobky. | 9.11 | Živočíšny odpad z prípravy potravín a potravinových výrobkov | O | 28 | Väčšina kódov KN obsahuje odpady a produkty. | 9.3 | Zvierací trus, moč a hnoj | O | 1 | Vzťahuje sa na ne NPO. | 10.1 | Odpady z domácností a podobné odpady | O | 1 | Vzťahuje sa na ne NPO. | 10.2 | Zmiešané a netriedené materiály | O/N | - | Vzťahuje sa na ne NPO (O a N). | 10.3 | Zvyšky z triedenia | O/N | - | Vzťahuje sa na ne NPO (O a N). | 11 | Bežné kaly | O | 1 | Vzťahuje sa na ne NPO. | 11.3 | Neznečistené sedimenty z vodných tokov a nádrží | O | - | Vzťahuje sa na ne NPO. | 12 okrem 12.4, 12.6 | Minerálne odpady | O/N | 4 | Čiastočne sa na ne vzťahuje ŠZO (O). Vzťahuje sa na ne NPO (N). | 12.4 | Odpady zo spaľovania | O/N | 10 | Dobrá miera pokrytia ŠZO (O). Vzťahuje sa na ne NPO (N). | 12.6 | Kontaminovaná zemina a znečistené sedimenty z vodných tokov a nádrží | N | - | Vzťahuje sa na ne NPO. | 13 | Solidifikované, stabilizované alebo vitrifikované odpady | O/N | - | Vzťahuje sa na ne NPO (O a N). | V prípade určitých druhov odpadov, vrátane obvyklých recyklovateľných odpadov, medzi ktoré patria kovy, sklo, papier a plasty, je pokrytie štatistikou zahraničného obchodu dostačujúce. V prípade ostatných tokov odpadov, najmä odpadu z gumy, odpadu z dreva, vyradených zariadení a vozidiel, odpadov z batérií a akumulátorov a minerálnych odpadov sa pokrytie môže zlepšiť zavedením nových kódov s jasným rozlíšením medzi výrobkami a odpadmi. Pokiaľ ide o odpady, na ktoré sa vzťahuje nariadenie o preprave odpadov, väčšina krajín vo svojich záverečných správach uviedla, že štatistika poskytovaná podľa Bazilejského dohovoru a zasielaná Európskej komisii spĺňa v prípade odpadov vyžadujúcich oznamovanie kritériá vyžadované nariadením o štatistike o odpadoch. Na vymedzenie spôsobu konverzie údajov do formy, ktorá sa vyžaduje v nariadení o štatistike o odpadoch, je potrebné vynaložiť ďalšie úsilie. Záver Na základe výsledkov pilotných štúdií sa vypracovalo toto odporúčanie týkajúce sa oznamovania údajov o dovoze a vývoze odpadov: Tabuľka 2: Začlenenie dovozu a vývozu do formulára na oznamovanie údajov v súlade s prílohou I k nariadeniu o štatistike o odpadoch Druh odpadu | NACE | Vzniknutý odpad spolu | Z toho vyvezený odpad | Dovoz odpadu | |1 |2 |_..._ |19 |20 | | |V rámci EÚ |Mimo EÚ |V rámci EÚ |Mimo EÚ | |1 | | | | | | | | | | | | |_..._ | | | | | | | | | | | | |15 Kovy | | | | | | | | | | | | |17 Sklo | | | | | | | | | | | | |19 Papier | | | | | | | | | | | | |21 Plasty | | | | | | | | | | | | |_....._ | | | | | | | | | | | | |47 | | | | | | | | | | | | |48 | | | | | | | | | | | | |Spolu |Nebez. | | | | | | | | | | | | | |Ostatný | | | | | | | | | | | | | Do tabuľky o vzniku odpadu sa pridajú štyri stĺpce o množstve dovezených a vyvezených odpadov. V prípade údajov o dovoze a vývoze odpadov sa nebude vyžadovať členenie podľa činností NACE a spôsobu úpravy odpadu: údaje sa budú členiť iba podľa kategórií odpadov a podľa toho, či ide o obchod v rámci EÚ alebo mimo nej. Informácie o dovoze a vývoze nebezpečného odpadu budú vychádzať z údajov poskytnutých na základe nariadenia o preprave odpadu. V záujme zníženia spravodajského zaťaženia členských štátov a napriek určitým obmedzeniam bola ako najvhodnejší zdroj údajov pre začatie zostavovania štatistiky o dovoze a vývoze odpadov navrhnutá štatistika zahraničného obchodu. Využitie štatistiky zahraničného obchodu je však potrebné zlepšiť opatreniami prijatými na úrovni Spoločenstva aj členských štátov: - na úrovni Spoločenstva: do kombinovanej nomenklatúry je potrebné zaradiť obmedzený počet nových kódov, aby sa jednoznačnejšie rozlíšilo medzi odpadmi a výrobkami a aby sa rozšírila uplatniteľnosť štatistiky zahraničného obchodu na štatistiku o odpadoch, - na úrovni členských štátov: je potrebné odhadnúť vplyv dôvernosti údajov a vnútroštátnych prahových hodnôt pre vykazovanie v rámci štatistiky zahraničného obchodu na dovoz a vývoz odpadov. V snahe o zjednodušenie a zosúladenie používania štatistiky zahraničného obchodu Komisia navrhuje, aby sa členským štátom poskytol výpis príslušných údajov, ktoré sa ich týkajú, z databázy zahraničného obchodu COMEXT, ktorú spravuje Eurostat. Členské štáty budú tieto údaje musieť schváliť alebo opraviť. Podľa článku 3 ods. 1 nariadenia o štatistike o odpadoch však členské štáty môžu na zostavenie štatistiky o odpadoch voľne využívať svoje vlastné metodiky; konkrétny spôsob zberu údajov sa nemôže nariadiť. 2.2.2. Štatistika o odpadoch z poľnohospodárstva, poľovníctva, lesného hospodárstva a rybolovu Keďže štatistika o odpadoch z týchto ekonomických činností sa vo väčšine členských štátov nezostavuje pravidelne, v pilotných štúdiách sa tejto problematike venuje osobitná pozornosť. Hlavným problémom pravidelnej štatistiky o odpadoch z týchto ekonomických činností je otázka, na ktoré materiály alebo látky sa vzťahuje povinnosť predkladať štatistiku o odpadoch a ktoré sú z tejto povinnosti vylúčené, keďže sa recyklujú priamo na mieste svojho vzniku. Najväčším tokom odpadov je v tejto súvislosti bioorganický odpad, najmä hnoj. Dôležitými sú aj zvyšky z ťažby dreva, poľovníctva a rybolovu, ktoré obvykle zostávajú v lese, resp. hádžu sa späť do mora. Z pilotných štúdií vyplynulo všeobecné odporúčanie vylúčiť bioorganický odpad, ktorý zostáva na mieste svojho vzniku ako súčasť biologických cyklov. Jednoznačné rozlíšenie medzi tým, čo je a čo nie je odpad, je predmetom prebiehajúcich diskusií. Hoci rozhodnutie o tom, čo je a čo nie je odpad, nie je úplne jednoznačné, nedávne rozsudky Európskeho súdneho dvora prispeli k objasneniu situácie, pokiaľ ide o hnoj. V spojených prípadoch C-416/02[5] a C-121/03[6] Európsky súdny dvor rozhodol, že maštaľný hnoj sa nemusí za tých istých podmienok kvalifikovať ako odpad, ak je používaný ako pôdne hnojivo v rámci zákonného postupu aplikácie na pôdu na riadne vymedzených pozemkoch a ak je jeho skladovanie obmedzené na potreby takejto aplikácie na pôdu. Táto analýza by sa okrem toho nemala obmedzovať na maštaľný hnoj používaný ako hnojivo na pozemkoch, ktoré patria do tej istej poľnohospodárskej prevádzky, ako je tá, ktorá tento maštaľný hnoj produkuje. Maštaľný hnoj (zvieracie výkaly, moč a hnoj, vrátane znečistenej slamy, kvapalného odpadu) sa preto nepovažuje za odpad za predpokladu, že sa používa ako hnojivo v súlade s právnymi predpismi a za predpokladu, že pred opätovným využitím neprebieha žiadny ďalší proces zhodnocovania. Použitie hnoja ako hnojiva „v rámci zákonného postupu“ znamená v tejto súvislosti uplatňovanie „kódexu vhodných poľnohospodárskych postupov“ a splnenie požiadaviek stanovených v smernici Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov.[7] V dôsledku toho je bioorganický odpad vytvorený pri činnostiach v oblasti poľnohospodárstva, poľovníctva, lesného hospodárstva a rybolovu, ktorý zostáva na mieste vzniku alebo sa používa v rámci sektora, vylúčený z oznamovacej povinnosti. V prípadoch, keď sa tento druh odpadu spracúva v zariadení na spracovanie odpadov, musí sa oznamovať podľa nariadenia o štatistike o odpadoch. Ďalšie problémy týkajúce sa štatistiky o odpadoch z oddielov NACE A a B vyplývajú z ekonomickej štruktúry týchto oddielov. Vo väčšine členských štátov existuje veľký počet malých fariem s menej ako 10 zamestnancami. Krajiny si musia vypracovať metodiky na odhadovanie množstva odpadu vytvoreného týmito malými farmami, pričom pilotné štúdie boli po tejto stránke veľmi užitočné. Záver Vzhľadom na mnoho spoločných ťažkostí pri poskytovaní spoľahlivých údajov týkajúcich sa odvetvia poľnohospodárstva, poľovníctva, lesného hospodárstva a rybolovu poskytli pilotné štúdie veľmi užitočné meradlo na preskúmanie situácie a možností, pokiaľ ide o tvorbu vysokokvalitnej štatistiky o odpadoch. Osobitný význam malo objasnenie rozsahu štatistiky o odpadoch a výmena skúseností získaných prostredníctvom týchto štúdií v súvislosti vývojom metód na začlenenie malých podnikov do štatistiky a na stanovenie faktorov odpadu pre určité toky odpadov. V pilotných štúdiách o odpadoch vznikajúcich v hospodárskych sektoroch poľnohospodárstva, poľovníctva, lesného hospodárstva (NACE A) a rybolovu (NACE B) sa neodporúčali žiadne doplňujúce vykonávacie opatrenia. Súčasné právne predpisy Spoločenstva v oblasti štatistiky sú dostatočne podrobné, aby pokryli odpady, ktoré vznikli v rámci ekonomických činností NACE A a B. 3. FINANčNÉ OTÁZKY Na tento program pilotných štúdií bol vyčlenený celkový rozpočet 986 535,65 EUR, pričom z tejto sumy bolo 356 110,00 EUR vynaložených na pilotné štúdie o vývoze a dovoze odpadov a 630 425,65 EUR na pilotné štúdie o štatistike o odpadoch spojených s poľnohospodárstvom, poľovníctvom, lesným hospodárstvom a rybolovom. 4. ZÁVERY Štatistika o dovoze a vývoze odpadov Výsledky pilotných štúdií o štatistike o dovoze a vývoze odpadov potvrdili potrebu tejto štatistiky na účely monitorovania politiky Spoločenstva v oblasti odpadov, najmä dodržiavania zásad maximalizácie zhodnocovania a bezpečného zneškodňovania odpadov. Výsledky okrem toho svedčia o tom, že napriek zisteniu, že štatistika zahraničného obchodu je najlepším zdrojom údajov, nemôže sa využiť bez ďalšej úpravy štatistickej nomenklatúry a záverečného overenia údajov členskými štátmi. Článkom 3 ods. 1 nariadenia o štatistike o odpadoch sa však znemožňuje, aby sa stanovil akýkoľvek konkrétny spôsob zberu údajov a členské štáty sa môžu slobodne rozhodnúť, aké spôsoby chcú použiť na zber štatistických údajov o odpadoch. Súčasné ustanovenia nariadenia o štatistike o odpadoch neopisujú dostatočne podrobne požiadavky na štatistiku o dovoze a vývoze odpadov. Komisia preto navrhne špecifikácie pre túto štatistiku prostredníctvom formálneho návrhu na zmenu a doplnenie prílohy I k uvedenému nariadeniu. Týmto opatrením sa: - zabezpečí členenie štatistiky o dovoze a vývoze odpadov na obchod v rámci EÚ a mimo EÚ a na dovoz a vývoz. Členenie podľa ekonomických činností sa nebude vyžadovať; členenie podľa kategórií odpadov bude obsahovať dostatočné informácie. Výsledkom týchto opatrení budú štyri ďalšie stĺpce v tabuľke o vzniku odpadu v prílohe I k nariadeniu o štatistike o odpadoch, - zjednoduší a zosúladí používanie štatistiky zahraničného obchodu, na účely čoho Komisia poskytne členským štátom výpis príslušných údajov z databázy štatistiky zahraničného obchodu COMEXT, - od členských štátov bude vyžadovať, aby potvrdili alebo opravili údaje. Členské štáty môžu zostavovať štatistiku o dovoze a vývoze odpadov aj inými spôsobmi v súlade s článkom 3 ods. 1 nariadenia o štatistike o odpadoch. Štatistika o vzniku odpadu podľa sektorov NACE A a B Pokiaľ ide o štatistiku o odpadoch z poľnohospodárstva, poľovníctva, lesného hospodárstva a rybolovu, v pilotných štúdiách sa dospelo k záveru, že nie sú potrebné žiadne ďalšie vykonávacie opatrenia. Súčasné právne predpisy Spoločenstva v oblasti štatistiky o odpadoch sú dostatočne podrobné, aby pokryli odpady, ktoré vznikli v rámci ekonomických činností NACE A a B. [1] Ú. v. ES L 332, 9.12.2002, s. 1, nariadenie naposledy zmenené a doplnené nariadením Európskeho parlamentu a Rady (ES) č. 1893/2006 (Ú. v. EÚ L 393, 30.12.2006, s. 1). [2] Ú. v. EÚ L 190, 12.7.2006, s. 1., nariadenie naposledy zmenené a doplnené nariadením Komisie (ES) č. 1379/2007 (Ú. v. EÚ L 309, 27.11.2007, s. 7). [3] KOM(2005) 223. [4] Ú. v. ES L 30, 3.2.1993, s. 1. Nariadenie (EHS) č. 259/93 bolo zrušené s účinnosťou od 12. júla 2007. [5] Ú. v. EÚ C 271, 29 .10.2005, s. 1, rozsudok z 8.9.2005, Komisia/Španielsko (Rec.2005, s. I-7487). [6] Ú. v. EÚ C 271, 29 .10.2005, s. 2, rozsudok z 8.9.2005, Komisia/Španielsko (Rec.2005, s. I-7569). [7] Ú. v. ES L 375, 31.12.1991, s. 1. Smernica zmenená a doplnená nariadením Európskeho parlamentu a Rady (ES) č. 1882/2003 (Ú. v. EÚ L 284, 31.10.2003, s. 1).